മാര്ക്കറ്റ് റോഡിലെ സ്വര്ണം, വെള്ളി കടകളില് മോഷണം ചങ്ങനാശേരി: നഗരമധ്യത്തിലെ മാര്ക്കറ്റ് റോഡിലുള്ള സ്വര്ണം, വെള്ളി കടകളില് മോഷണം. ഒരു ലക്ഷം രൂപയുടെ സാധനങ്ങള് മോഷണം പോയി. എ.വി. ദേവസ്യയുടെ ഉടമസ്ഥതയിലുള്ള ആലുക്കല് വെള്ളിക്കട, സെല്വമണിയുടെ ഉടമസ്ഥതയിലുള്ള ഐശ്വര്യ ജ്വല്ലേഴ്സ് എന്നിവിടങ്ങളിലാണു മോഷണം നടന്നത്. വ്യാഴാഴ്ച രാത്രി 1.30നു ശേഷമാണ് സംഭവം. ആലുക്കല് വെള്ളിക്കടയില്നിന്നും 80,000 രൂപ വിലവരുന്ന രണ്ടു കിലോ വെള്ളിയും ഐശ്വര്യ ജ്വല്ലറിയില്നിന്നും 12000 രൂപ വില വരുന്ന 200 ഗ്രാം വെള്ളിയുമാണു മോഷണം പോയത്. ഇരുകടകളുടെയും ഷട്ടറുകളുടെ താഴ്പൊളിച്ച് അകത്തുകടന്നാണു മോഷണം നടത്തിയിരിക്കുന്നത്. സമീപത്തുള്ള കൊശമറ്റം ഫിനാന്സിന്റെ സിസി ടിവി കാമറകളും തകര്ത്തിട്ടുണ്ട്. ഈ സ്ഥാപനങ്ങളുടെ സമീപത്തുള്ള അലങ്കാര് ജ്വല്ലറി, അയ്യരുകുളങ്കര ഹൗസ് ഹോള്സ് എന്നീ സ്ഥാപനങ്ങളുടെ ഷട്ടറുകള് പൊളിക്കുന്നതിനുള്ള ശ്രമവും നടത്തിയിട്ടുണ്ട്. മോഷണത്തിനുപയോഗിച്ച രണ്ടു കന്പിപ്പാരകള് അസീസി റോഡിലെ ആളൊഴിഞ്ഞ പുരയിടത്തില്നിന്നും പോലീസ് കണ്ടെടുത്തിട്ടുണ്ട്. കോട്ടയം ജില്ലാ പോലീസ് മേധാവി ഡി. ശില്പ, ചങ്ങനാശേരി ഡിവൈഎസ്പി ശ്രീകുമാര് എന്നിവരുടെ നേതൃത്വത്തിലുള്ള പോലീസ് സംഘം സ്ഥലത്തെത്തി പരിശോധന നടത്തി. കോട്ടയത്തുനിന്നെത്തിയ പോലീസ് ഡോഗ് സ്ക്വാഡ് സ്ഥലങ്ങള് സന്ദര്ശിച്ചു. പരിശോധന നടത്തിയ നായ അസീസി റോഡ് വഴി എസ്ബി കോളജ് ജംഗ്ഷനിലെത്തി കാക്കാന്തോട് ഭാഗത്തേക്ക് ഓടിയതായി പോലീസ് പറഞ്ഞു. നഗരത്തില് വഴിവിളക്കില്ലാത്തത് മോഷ്ടാക്കള്ക്കു സഹായമാകുന്നെന്നുള്ള പരാതി വ്യാപകമാണ്.